《己卯冬大寒有感》
宋代·苏舜钦

延川未撤警，夕烽照冰雪。穷边苦寒地，兵气相躔结。

主将初临戎，猛思风前发。朝笳吹馀哀，叠鼓暮不绝。

淹留未见敌，愁端密如发。予闻古烈士，自誓立壮节。

丸泥封函关，长缨系南越。本为朝廷羞，宁计身命活。

功名非与期，册书岂磨灭。然由在遇专，丑类易剪伐。

训士无他才，赏罚在果决。近闻边方奏，中覆多沈没。

罪者既稽诛，功者不见阅。虽使颇牧生，勇智当坐竭。

或云庙堂上，与彼势相戛。恐其立异勋，欻然自超拔。

不知百万师，寒刮肤革裂。关中闲诛敛，农产半匮竭。

我欲叫上帝，愿帝下明罚。早令黠虏亡，无为生民孽。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。